钦定古今图书集成/明伦汇编/官常典/第120卷 > 孔琇之
## 钦定古今图书集成/明伦汇编/官常典/第120卷 > 孔琇之

按《南齐书》本传：“琇之，会稽山阴人也。祖季恭，光禄大
夫。父灵运，著作郎。琇之初为国子生，举孝廉，除卫军
行参军、员外郎、尚书三公郎。出为乌程令，有吏能。还
迁通直郎，补吴令。有小儿年十岁，偷刈邻家稻一束，
琇之付狱治罪。或谏之，琇之曰：‘十岁便能为盗，长大
何所不为’。县中皆震肃。迁尚书左丞，又以职事知名。”
转前军将军，兼少府，迁骁骑将军，少府如故。出为宁
朔将军、高宗冠军征虏长史、江夏内史，还为正员常
侍，兼左民尚书，廷尉卿。出为临海太守，在任清约。罢
郡还，献干姜二十斤，世祖嫌少，及知琇之清，乃叹息。
除武陵王前军长史，未拜，仍出为辅国将军，监吴兴
郡。寻拜太守，治称清严。高宗辅政，防制诸蕃，致密旨
于上佐。隆昌元年，迁琇之为宁朔将军、晋熙王冠军
长史，行郢州事、江夏内史，琇之辞，不许，未拜，卒。